text: Tyve flår PH-lamper ud af muren
  09 november 2017 kl. 21.45
  I Esbjerg er der torsdag aften blevet stjålet syv PH-udendørslamper. Tyvene flår simpelthen lamperne ud af muren.
  
  Hvis du har PH-udendørslamper hængende i Esbjerg, så er der grund til at være opmærksom. Torsdag aften er der stjålet syv lamper fra forskellige adresser i Esbjerg.
  Tyvene flår lamperne ud af væggen og er desuden ligeglade med, om der er nogen hjemme. I flere tilfælde er strømmen gået og huset mørkelagt, mens beboerne sad indendørs, når el-ledningerne er blevet revet over ved tyveriet. 
  - Først har de været på tre adresser her i centrum, hvor de har stjålet lamper. Bagefter er de kørt ud til Hjerting, hvor de så har stjålet to mere, siger Bjørn Pedersen, vagtchef ved Syd- og Sønderjyllands Politi, til TV SYD.
  - Derefter er de kommet tilbage til centrum igen for at stjæle et par stykker mere. Det er simpelthen så frækt, fortsætter han.
  